Ir-Regolament tal-Kummissjoni (KE) Nru 1837/2001
ta’ l-10 ta’ Settembru 2001
li jemenda r-Regolament (KEE) Nru 2237/77 dwar il-forma ta’ prospett ta’ l-irziezet
Il-Kummissjoni tal-Komunitajiet Ewropej,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament Nru 79/65/KEE tal-15 ta’ Ġunju 1965 li jistabilixxi sistema interkonnessa għall-ġbir ta’ informazzjoni dwar id-dħul u l-operat kummerċjali ta’ kumpanniji agrikoli fil-Komunità Ekonomika Ewopea [1], kif emendat l-aħħar mir-Regolament (KE) Nru 1256/97 [2], u b’ mod partikolari l-Artikolu 7(3) ta’ l-istess,
Billi:
(1) Ir-Regolament tal-Kummissjoni (KEE) Nru 2237/77 tat- 23 ta’ Settembru 1977 dwar il-forma ta’ prospett ta’ l-irziezet użata bil-għan li jiġi stabbilit id-dħul ta’ kumpanniji agrikoli [3], kif emendat l-aħħar mir-Regolament (KE) Nru 1122/2000 [4], jiffissa t- tip ta’ informazzjoni dwar kontijiet li trid tingħata fil-prospett ta’ l-irziezet.
(2) Huwa xieraq li jiġu riveduti u kkonsolidati d-dispożizzjonijiet ta’ l-informazzjoni dwar kontijiet sabiex l-informazzjoni ssir iktar kumpatibbli u sabiex tiġi adattata għall-ħtiġijiet li jiżviluppaw tal-politika agrikola komuni.
(3) Il-miżuri li jinsabu f’ dan ir-Regolament huma skond l-opinjoni tal-Kumitat Komunitarju dwar is-Sistema Interkonnessa ta’ Kontijiet ta’ l-Irziezet,
ADOTTAT DAN IR-REGOLAMENT:
Artikolu 1
L-Annessi I, II u III tar-Regolamenti (KEE) Nru 2237/77 qegħdin jiġu mibdula mill-Annessi I, II u III li jidhru hawn isfel.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda jgħodd b’ effett mis-sena tal-kontijiet 2002, li tibda waqt il-perjodu bejn l-1 ta’ Jannar u l-1 ta’ Lulju 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-10 ta’ Settembru 2001.